VEGA og Live Nation præsenterer

**Alex Aiono sender en stor buket pophits afsted i VEGA**

*Den 23. maj kan du opleve den amerikanske sangskriver Alex Aiono, når har indkapsler Lille VEGA i sprød poppet vellyd.*

Den unge producer og YouTuber Martin Alexander Aiono skriver skarpskårne popsange, der med soulfulde vokaler og en smigrende karisma sender lytteren på en lækker, musikalsk rejse.

I 2016 begyndte Aiono at fortolke sange fra store internationale popartister. Den 23-årige sangskriver fik sit store gennembrud, da han med et cover af Drakes hit ”One Dance” ramte over 50 millioner afspilninger på YouTube.

Han udgav sin første single ”Work The Middle” på pladeselskabet Interscope Records i februar 2017 og har ikke set sig tilbage siden. Nummeret er produceret af Axident og Dernst "D'Mile" Emile II. I forbindelse med udgivelsen af den næste single ”Big Mistake” skrev musikmagasinet The Musical Hype bl.a.:

*”When it comes to possessing the ‘total package’ in pop music, Alex Aiono is definitely a rising artist that has it.  Most importantly, he has an awesome singing voice, but let’s not kid ourselves – he’s a total heartthrob.”*

Tilbage i 2013 udgav den unge producer sin debut-ep *Young & Foolish*, hvor titelnummeret er skrevet i samarbejde med verdensstjernen John Legend. Aiono har tidligere nævnt Legend som en af sine største inspirationskilder.

Aiono fodrer sine fans løbende med lækre popnumre skrevet i samarbejde med et utal af talentfulde sangskrivere som Gryffn, T-Pain (IGA), Feder og DJ Felix Jaehn.

Sidste år spillede den fremadstormende popsanger en komplet udsolgt tour i USA, og til foråret hopper han endnu engang på en lang verdensturné under navnet *Fun23 TOUR*.

**Fakta om koncerten:**  
Alex Aiono (US)  
Torsdag d. 23. maj kl. 20.00  
Lille VEGA, Enghavevej 40, 1674 København V  
Billetpris: 200 kr. + gebyr  
Billetsalget starter fredag den 8. marts kl. 10.00 via vega.dk, Live Nation og Ticketmaster